b"\n_START_ARTICLE_\nArt rupestre\n_START_PARAGRAPH_\nL'art rupestre \xc3\xa9s un tipus d'art que es plasma en les roques, generalment a l'interior de coves, grutes, cavernes o abrics, que forma part de l'art prehist\xc3\xb2ric. Aquest \xc3\xa9s un terme emprat en arqueologia, i s'han localitzat mostres d'art rupestre arreu del m\xc3\xb3n. L'art rupestre pot haver estat produ\xc3\xaft en diversos contextos, per b\xc3\xa9 que la majoria s'ha interpretat com el fruit d'un ritual. El m\xc3\xa0xim representant de l'art rupestre s\xc3\xb3n les pintures rupestres, per\xc3\xb2 tamb\xc3\xa9 hi ha els petr\xc3\xb2glifs (excavats a la superf\xc3\xadcie de la roca) i les figures antropomorfes excavades a terra._NEWLINE_Les mostres m\xc3\xa9s antigues d'art rupestre daten del paleol\xc3\xadtic superior, i se n'han localitzat a Europa, \xc3\x80sia i \xc3\x80frica. Els arque\xc3\xb2legs consideren que aquestes peces tenien un significat m\xc3\xa0gic i religi\xc3\xb3s._NEWLINE_L'estudi de l'art rupestre es va desenvolupar com una subdisciplina de l'arqueologia a finals del segle XIX, especialment entre els investigadors franc\xc3\xb2fons que estudiaven l'art rupestre del paleol\xc3\xadtic superior localitzat en coves de l'Europa occidental. L'art rupestre encara avui \xc3\xa9s molt important en les comunitats ind\xc3\xadgenes d'arreu del m\xc3\xb3n, que el consideren un element sagrat i de gran significaci\xc3\xb3 dins el seu patrimoni cultural. Els jaciments arqueol\xc3\xb2gics amb mostres d'art rupestre s\xc3\xb3n punts d'atracci\xc3\xb3 del turisme cultural, i s\xc3\xb3n apreciats pel seu valor est\xc3\xa8tic.\n_START_SECTION_\nTerminologia\n_START_PARAGRAPH_\nEl terme art rupestre apareix en la literatura cient\xc3\xadfica des dels anys 40 del segle XX. Tamb\xc3\xa9 s'ha descrit com gravat en pedra, dibuix sobre pedra, inscripci\xc3\xb3 sobre pedra, pintures sobre roca, testimonis en roca o escultures en roca._NEWLINE_La caracter\xc3\xadstica definit\xc3\xb2ria de l'art rupestre \xc3\xa9s el fet que es localitza en superf\xc3\xadcies de roca natural, fet que el diferencia de les obres d'art aplicades en murs o de l'escultura. Hi ha diverses tipologies d'art rupestre. Aix\xc3\xb2 inclou els pictogrames pintats o dibuixats sobre la superf\xc3\xadcies de roca, els petr\xc3\xb2glifs, gravats o esculpits sobre la pedra i altres figures, com els jerogl\xc3\xadfics. Alguns arque\xc3\xb2legs tamb\xc3\xa9 consideren que els forats i canals a la roca s\xc3\xb3n formes d'art rupestre."